Ihi tasekla, am tmuɣli n tmettiyin, d amkan n tmussni i uḥezzeb ɣef yibeddilen inmettiyen, isertiyen d yidles. Deg usatal-a, ungal n tmeṭṭut taqbaylit ibedd-d d allal n usenfali n yiɣeblan icudden ɣer liḥala n tmeṭṭut. Amahil-a yesɛa iswi d asezrew n umḍiq n tmeṭṭut deg wungal aqbayli, i d-tura tmeṭṭut. S tmuɣli n usentel d tmetti taseklant, iswi ad yili d asegzi n wamek ay tettuɣal tira n wungal, d allal n umennuɣ, n tmendawt d usnefli n tmagit.